સિદ્ધાર્થ કૉલેજમાં ‘ભીતરનાં વહેણ’, ‘પાવક ભસ્મ’ અને એક ત્રિઅંકી નાટક ‘ધૂપસુગંધ’ દ્વારા ઉપેન્દ્રે પારિતોષિકો મેળવ્યાં. ‘શાહજહાં’ નાટક ભવન્સમાં ભજવીને પ્રથમ પારિતોષિક મેળવ્યું. જેમાં એક નિર્ણાયક ગુલાબદાસ બ્રોકર હતા. વિષ્ણુકુમાર વ્યાસે નોંધ્યું છે કે અન્ય વિદ્યાર્થીઓ માત્ર ઉપરછલ્લા અભિનયમાં રાચતા, ત્યારે ઉપેન્દ્ર અભિનયનાં વિવિધ પાસાં અને રજૂઆતનાં વિવિધ અંગોમાં પણ નાટ્યકલાના વિદ્યાર્થીની ધગશથી રસ લેતો. વિષ્ણુકુમાર વ્યાસ પોતાના આ વિદ્યાર્થીની નાટ્યપ્રીતિથી એટલા પ્રભાવિત હતા કે એમણે અનેક એકાંકીઓ નાટ્યલેખક અજિત પટેલ પાસે કેવળ ઉપેન્દ્રને લક્ષમાં રાખીને લખાવેલાં. આમ, અભિનેતા ઉપેન્દ્ર વિદ્યાર્થી ઉપેન્દ્રને પરાજિત કરી રહ્યો હતો. પોતે પ્રાધ્યાપક હોવા છતાં વિષ્ણુકુમારે ઉપેન્દ્રના અભ્યાસ છોડી દેવાના નિર્ણયને આવકાર્યો, તેને પરાણે ભણાવવાની માથાકૂટ કરી નહીં, કેમ કે તે સમજી ચૂક્યા હતા કે ઉપેન્દ્રનો જીવ કૉલેજના તખતા પરથી વિશાળ તખતા પર મેદાન મેળવવા, ઊંચી ઉડાન ભરવા ઝંખી રહ્યો છે. અને એની નાટ્યભક્તિ તેમ જ અભિનય-એષણાની તીવ્રતા જોતાં તેમાં બાધારૂપ ન બનતાં, તેને યોગ્ય દિશા – દિગ્દર્શન આપવું જરૂરી છે, જેથી તેની પ્રતિભાનો સાચો અને યોગ્ય ઉપયોગ થઈ શકે. વિષ્ણુકુમાર વ્યાસ એ વખતની પ્રતિષ્ઠિત અને લોકપ્રિય નાટ્યસંસ્થા ‘રંગભૂમિ’માં ઉપેન્દ્રને લઈ ગયા, જ્યાં તેને નાટકનાં વિવિધ પાસાંની તાલીમ મળવાની હતી અને એક રીતે કહીએ તો આ હીરા પર વિવિધ પ્રકારના પહેલ પડવાના હતા, જેથી તેનું પ્રત્યેક પાસું ચમકદાર બની રહે. ઉપેન્દ્રે ખુદ પોતાની રુચિ, આવડત અને પ્રતિભા પારખી લીધી અને કોઈ પણ ભોગે અભિનયના ક્ષેત્રમાં આગળ વધવાનું નક્કી કર્યું. મોટાભાઈ ભાલચંદ્રે પણ ઉપેન્દ્ર પોતાના મનગમતા ક્ષેત્રનું ખેડાણ કરી શકે, એ માટે યોગ્ય સહકાર આપ્યો અને ભણતરની ઔપચારિકતા પૂરી કરવા માટે તેની પર બિનજરૂરી દબાણ કર્યું નહીં. એ સાથે વિષ્ણુકુમાર વ્યાસ જેવા પારખુએ, ઉપેન્દ્રને અભ્યાસ પૂરો કરવા માટે ન સમજાવતાં તેને અભિનયના આકાશમાં મુક્તપણે વિહરવા મળે તેવી તક આપવાનો પ્રયત્ન કર્યો, કેમ કે એ પામી ગયા હતા કે આ જીવને હવે ચાલુચીલા અભ્યાસની બેડીઓમાં બાંધી રાખવામાં મજા નથી. અભિનયના ક્ષેત્રમાં એ અવશ્ય નામ કાઢશે, એની ખાતરી હતી એમને. આમ, દુન્યવી રીતે પ્રતિકૂળ (અભ્યાસ છોડવો પડ્યો એ) પરિસ્થિતિ, છતાં વ્યક્તિત્વને મહોરવા માટે સંપૂર્ણ અનુકૂળ પરિસ્થિતિનું નિર્માણ ઉપેન્દ્રે કર્યું અને તેમાં હિતેચ્છુઓએ પૂરેપૂરો સહયોગ આપ્યો.